A továbbképzések szervezésére
vonatkozó eljárás összefoglalása

**Az eljárás rövid összefoglalása**

A továbbképzések szervezése a Magyar Mérnöki Kamara által kiadott Továbbképzési Szabályzat (továbbiakban Szabályzat) előírásai alapján történik. A Továbbképzési Szabályzat egyes előírásait kiegészítik az „Eljárásrend a Magyar Mérnöki Kamara Továbbképzési Szabályzat Alkalmazásához” (továbbiakban Eljárásrend) című dokumentum. E dokumentumok alapján a továbbképzések megszervezésének eljárása az alábbiak szerint foglalható össze röviden. Az alábbi rövid kijelentések a Szabályzat alábbi részletezésben beidézett előírásain alapulnak.

1. Az oktatandó témákat a szakmai tagozat határozza meg úgy, hogy az egyes témáknak megadja a 3-4 mondatos ismertetőjét és főbb vázlatpontjait (10. § (1)).
2. A tagozat az így meghatározott témák listáját folyamatosan megküldi az Országos Titkárság részére (10. § (1)).
3. A szakmai tagozat megadja a törzsanyag (az előadás anyaga) kidolgozóinak és a javasolt oktatóinak a listáját, valamint email és telefoni elérhetőségüket (10. §(5)).
4. A megjelölt törzsanyag kidolgozókkal az Országos Titkárság kidolgoztatja az oktatáshoz szükséges törzsanyagokat (10. §(5)). Egy törzsanyag elkészítésének irányadó nettó összege 20.000,- Ft/tanóra (Eljárásrend 10. §-ra vonatkozó 1.2. pont).
5. A törzsanyagok szakmai tagozatok általi elfogadását követően az elkészült anyagokat az Országos Titkárság folyamatosan a területi kamarák rendelkezésére bocsátja (10. §(5)).
6. A továbbképzéseket a területi kamarák szervezik (11. § (1)).
7. A területi kamara szakmai tagozat által kidolgozott törzsanyagok oktatására a szakmai tagozat által jóváhagyott oktatókat felkéri (13. §). Az oktatókkal szerződést köt. Az előadók irányadó nettó óradíja 20.000,- Ft/tanóra (Eljárásrend 10. §-ra vonatkozó 1.2. pont).
8. A hallgatók a továbbképzés részvételi díját a szervező területi kamara számlájára fizetik be (15. § (3)).
9. Az országos kamara által kidolgozott törzsanyagok használatáért a területi kamara a résztvevők létszáma alapján az Eljárásrendben meghatározott törzsanyag hozzájárulást (600 Ft/fő) fizet az országos kamarának (15. § (4))

**Az eljárás összefoglalásában szereplő tételek részletezése**

A Szabályzat 4.§-a meghatározásokat tartalmaz, amelyek közül az összefoglalás szempontjából az alábbiak értelmezése szükséges:

„Szakmai továbbképzés törzsanyaga: a szakmai továbbképzésen, a szakmai tagozatok által meghatározott oktatandó témák annotált vázlata olyan részletességgel, ami alapján a tagozat által elfogadott oktató azonosítani és előadni tudja a továbbképzés résztvevői számára a szakmai tagozat által szükségesnek ítélt ismeretanyagot.”

**Tananyag**: a törzsanyag alapján összeállított előadás.

**A továbbképzés előadója**: a törzsanyag készítője/szerzője és/vagy a tagozat által jóváhagyott szakember.

*A „Szakmai továbbképzés törzsanyaga” a meghatározás szerint az az általában PowerPoint fájlban készített előadási anyag, amely alapján vagy a szerző, vagy más szakmailag felkészült oktató meg tudja tartani az előadást. A Szabályzat és az Eljárásrend több paragrafusa is foglalkozik a törzsanyaggal kapcsolatos kérdésekkel. A „Tananyag” meghatározás a szervezés szempontjából félrevezető, mivel sem a Szabályzat, sem az Eljárásrend nem tartalmaz rá vonatkozó előírást. A Tananyag lényegében megegyezik a Törzsanyaggal, vagy ha az előadó nem azonos a szerzővel a saját kiegészítéseit is tartalmazó saját anyag, aminek nincs a szervezés szempontjából jelentősége.*

A szabályzat 10. § (1) szerint „A szakmai továbbképzés szakterületi és részszakterületi oktatandó témáit a Magyar Mérnöki Kamara szakmai tagozatai határozzák meg. A szakmai tagozatok a témák listáját folyamatosan megküldik az Országos Titkárság részére. A témáknak minden esetben része azok rövid, 3-4 mondatos ismertetője és főbb vázlatpontjai. Az Országos Titkárság témalistát a szakmai tagozatok és a területi kamarák számára közzéteszi.

*Az előírás azt az ideális állapotot tételezi fel, hogy a tagozat szakmai megfontolások alapján határozza meg a témákat, amelyek kidolgozásához és előadásához magától értetődő módon lehet találni szakembereket. A valóságban a témákat az erre kész kollégák által felajánlott témákból kell kiválasztani. Tehát előzetesen fel kell mérni ezeket a lehetséges témákat, amelyek rövid ismertetőjét el kell küldeni az Országos Titkárság részére. Ez a felmérés az űrlapok segítségével történik.*

A szabályzat 10. § (3) szerint: A tagozatoknak egy oktatási évre legalább 6 témát kell megjelöljenek, amelybe beleszámítanak a (9) (10) bekezdés szerint elfogadott témák is. A tagozat (9) és (10) bekezdésbe nem tartozó, saját témái közül minden oktatási évben legalább háromnak új vagy felújított témának kell lennie. Ennél kevesebb téma esetében a tagozat és a KTT (Kamarai Továbbképzési Testület) előzetes megállapodása szükséges.

A Szabályzat 10. § **(**5) szerint „A leadott új, illetve átdolgozandó témákhoz a tagozatok megadják a törzsanyag kidolgozójának és a javasolt oktatóknak a listáját, valamint közvetlen email és telefonos elérhetőségüket, úgy, hogy a tagozat biztosítsa, az adott téma az egész ország területén előadható legyen. A megjelölt törzsanyag kidolgozókkal az Országos Titkárság kidolgoztatja az oktatáshoz szükséges törzsanyagokat. A törzsanyagok szakmai tagozatok általi elfogadását követően az elkészült anyagokat az Országos Titkárság folyamatosan a területi kamarák rendelkezésére bocsátja.”

Az Eljárásrend 10. §-ra vonatkozó 1.2. pontja szerint „A törzsanyagok készítői a tagozatok által felkért szakmagyakorlók, egyetemi oktatók, vagy ipari partnerek elismert szakemberei. A törzsanyagok készítésére az MMK Főtitkársága köt szerződést, egy törzsanyag elkészítésének irányadó nettó összege 20.000,- Ft/tanóra. Az előadók irányadó nettó óradíja 20.000,- Ft/tanóra.

A Szabályzat 10. §(9) szerint: Az interdiszciplináris képzések biztosítása érdekében a szakmai tagozatok a rokon szakterületek esetében, előzetes megállapodás alapján, a szakmagyakorló más szakmai tagozathoz tartozó szakmai továbbképzését is elfogadhatják.

A Szabályzat 10. §(10) szerint: A KTT (Kamarai Továbbképzési Testület) koordinálja és segíti a tagozatok több szakterületet átfogó interdiszciplináris képzéseit és a tagozati együttműködésekkel készülő oktatási anyagok kidolgozását. Az olyan nagy érdeklődésre számot tartó, általános témák esetében, melyek több szakmai tagozatot is érinthetnek, a KTT kiegészítésére és a szükséges törzsanyag kidolgoztatására. …….

A Szabályzat 11. §(1) szerint: A szakmai továbbképzéseket – a szakmagyakorlók és a mérnöki kamara közötti közvetlen kapcsolat ápolása és biztosítása érdekében – a területi kamarák szervezik.

A Szabályzat 12. § (3) szerint: Az összesen 6\*45 perces továbbképzés kötelező eleme a szervező által kiválasztott törzsanyagok oktatása, legalább 4\*45 perces időkeretben. …….. 2\*45 percben a továbbképzési nap programjába illeszthető az adott szakterületen alkalmazott új termékek és technológiák bemutatására felkért vállalkozások (ipari partnerek) előadása. A 2\*45 percen belül lehetőség van 1\*45 percben az adott szakterülethez kapcsolódó megyei sajátosságok bemutatására is. ………

A szabályzat 13. § szerint:A továbbképzések szervezése során a területi kamarának a szakmai tagozatok által kidolgozott törzsanyagok oktatására az illetékes szakmai tagozat által jóváhagyott oktatót kell felkérniük. A területi kamara javaslatot tehet az adott szakterületen megfelelő szaktudással rendelkező oktató jóváhagyására. ………

A szabályzat 15. § (3) szerint:A szakmai továbbképzés részvételi díját a szervező területi kamara számlájára kell megfizetni.

A szabályzat 15. § (4) szerint: A területi kamarák a szakmai továbbképzés lebonyolításához szükséges oktatási törzsanyag kidolgozásának anyagi biztosításához, a résztvevők létszáma alapján, a képzést követően, az eljárásrendben szereplő összeg/fő törzsanyag-hozzájárulást fizetnek az országos kamarának. ………

Budapest, 2024.01.21